Det handler om tre nordjyske mænds forsøg på slå sig ned som postordre-narkohandlere, når retten i Hjørring efter planen fredag skal behandle en sag, hvor tiltalen går på overtrædelse af straffelovens strenge narkoparagraf. I hvert fald møder anklageren i retten med en plan om at bevise, at de tre mænd på 26, 26 og 27 år tilbage i 2020 og igen i foråret i år har handlet og forsøgt at handle med amfetamin, som de bestilte til levering med posten. Fik halvandet kilo amfetamin med posten Ifølge anklageskriftet har de tre mænd i vinteren eller foråret 2020 modtaget cirka 500 gram amfetamin. Amfetaminen blev sendt med posten til en adresse i Hjørring. Pakken var stilet til den ene af de to 26-årige mænd. Han gav den herefter videre til den anden 26-årige, som ifølge anklagerne modtog narkoen efter aftale med den 27-årige tiltalte. Noget tilsvarende gentog  sig tidligere i år, hvor de tre er tiltalt for på et tidspunkt forud for 3. marts 2022 at have bestilt omkring et kilo amfetamin i Tyskland. Det blev leveret i to pakker med henholdsvis 494 og 504 gram af det euforiserende, hvide pulver. Narkopakker blev beslaglagt Ifølge politiets anklager var de to pakker på 494 og 504 gram også sendt til en adresse i Hjørring og stilet til den ene af de to 26-årige, mens politiet mener, at de to andre tiltalte forsøgte at få fat i pakkerne på den pågældende adresse. Amfetamin var der dog ikke noget af på adressen, for politiet havde forinden opsnappet og beslaglagt begge narkopakker. Det skete henholdsvis 3. marts og 9. marts. De tre tiltalte har siddet varetægtsfængslet, siden politiet kom på sporet af narkosagen i foråret. Det fremgår ikke før sagens start, hvordan de tre forholder sig til politiets anklager.
Tre nordjyder er tiltalt for at have bestilt halvandet kilo amfetamin med posten med henblik på at sælge det.